KIRJALLINEN KYSYMYS E-2022/01 esittäjä(t): Elizabeth Lynne (ELDR) neuvostolle. Amerikkalainen tutkimus lasten lähentelystä internetissä.



Virallinen lehti nro 081 E , 04/04/2002 s. 0095 - 0096



KIRJALLINEN KYSYMYS E-2022/01 esittäjä(t): Elizabeth Lynne (ELDR) neuvostolle (12. heinäkuuta 2001) Aihe: Amerikkalainen tutkimus lasten lähentelystä internetissä Aikooko neuvosto tutustua millään tavalla äskettäisten amerikkalaisten tutkimusten tuloksiin, joiden mukaan joka viides internetiä säännöllisesti reaaliajassa käyttävä lapsi on joutunut tuntemattomien henkilöiden seksuaalisen ahdistelun kohteeksi ainakin kerran viime vuosien aikana? Tutkimukset osoittavat, etteivät internetin suodattimet tai vanhempien valvonta pienennä todennäköisyyttä, jolla vieras henkilö lähestyy lasta seksuaalisessa tarkoituksessa internetissä. Koska internetiä käytetään maailmanlaajuisesti, ei ole todennäköistä, että ilmiö rajoittuisi pelkästään Yhdysvaltoihin. Aikooko neuvosto näin ollen teettää vastaavan tutkimuksen Euroopassa amerikkalaisten tutkimustulosten pohjalta? Katsooko neuvosto tämän lisäksi, että tutkimukset tuovat esiin tarpeen Euroopan laajuisiin alan lisätoimiin, jotka perustuvat STOP- ja Daphne-ohjelmiin ja Ruotsin puheenjohtajakaudella tehtyyn äskettäiseen aloitteeseen lasten seksuaalisen hyväksikäytön ja lapsipornografian torjunnasta? Jos vastaus on myönteinen, millaisia toimia suunnitellaan tulevaisuudessa? Viittaan seuraavaan tutkimukseen: Kimberly J. Mitchell, PhD; David Finkelhor, PhD; Janis Wolak, JD, Risk Factors for and Impact of Online Sexual Solicitation of Youth. Journal of the American Medical Association, Vol 285, No. 23, June 20, 2001. Myös Pew Internet and American Life Project -tutkimusryhmä on laatinut samankaltaisen selvityksen, joka julkaistaneen piakkoin. Vastaus (6. joulukuuta 2001) Neuvosto on huolestunut Internetissä esiintyvistä ja etenkin lapsiin kohdistuvista väärinkäytöksistä. Yhteisö on jo ryhtynyt aktiivisiin toimiin alaikäisten suojelemiseksi audiovisuaalisissa ja tietopalveluissa, kuten alaikäisten ja ihmisarvon suojelusta audiovisuaalisten ja tietopalvelujen yhteydessä 24.9.1998 annetusta neuvoston suosituksesta(1) käy ilmi. Suositus liittyy läheisesti yhteisön monivuotiseen toimintasuunnitelmaan, jonka tarkoituksena on parantaa Internetin käyttöturvallisuutta torjumalla maailmanlaajuisten verkkojen laitonta ja haitallista sisältöä(2). Toimintasuunnitelman taustalla on Internetin laitonta ja haitallista sisältöä käsittelevä komission tiedonanto. Suositus on itse asiassa yhteisön ensimmäinen oikeudellinen väline kyseisellä alalla. Mainittakoon lisäksi, että komissio on julkaissut sen soveltamisesta arviointikertomuksen (27.2.2001) ja että neuvosto antoi 26.6.2001 arviointikertomuksesta päätelmänsä(3), joissa se kehotti jäsenvaltioita ja komissiota jatkamaan kukin toimivaltansa mukaisesti työtä suosituksen soveltamisen edistämiseksi. Neuvoston mielestä tässä vaiheessa on ennenaikaista pohtia kysymyksessä mainittujen ohjelmien mahdollista jatkamista, koska 28.6.2001 hyväksytty nykyinen STOP II -ohjelma jatkuu vuoden 2002 loppuun ja koska 24.1.2000 hyväksytty Daphne-ohjelma jatkuu vuoden 2003 loppuun. (1) EYVL L 270, 7.10.1998. (2) EYVL L 33, 6.2.1999. (3) EYVL C 213, 31.7.2001.